b'\n_START_ARTICLE_\nSakarias Kankaanp\xc3\xa4\xc3\xa4\n_START_PARAGRAPH_\nSakarias Kankaanp\xc3\xa4\xc3\xa4 (ven. \xd0\xa1\xd0\xb0\xd0\xba\xd0\xb0\xd1\x80\xd0\xb8\xd0\xb0\xd1\x81 \xd0\xa4\xd1\x80\xd0\xb8\xd0\xb4\xd1\x80\xd0\xb8\xd1\x85\xd0\xbe\xd0\xb2\xd0\xb8\xd1\x87 \xd0\x9a\xd0\xb0\xd0\xbd\xd0\xba\xd0\xb0\xd0\xb0\xd0\xbd\xd0\xbf\xd1\x8f\xd1\x8f, Sakarias Fridrihovit\xc5\xa1 Kankaanp\xc3\xa4\xc3\xa4; 1880 \xe2\x80\x93 22. syyskuuta 1938 Petroskoin l\xc3\xa4hell\xc3\xa4) oli neuvostoliitonsuomalainen kirjailija._NEWLINE_Kankaanp\xc3\xa4\xc3\xa4 syntyi Kuolan niemimaalla. Vallankumouksen j\xc3\xa4lkeen h\xc3\xa4n kiinnostui kirjallisuudesta ja alkoi toimia Leningradin suomenkielisten lehtien avustajana. 1930-luvulla h\xc3\xa4n ty\xc3\xb6skenteli Petroskoin suksitehtaalla. H\xc3\xa4nen ensimm\xc3\xa4iset kaunokirjalliset teoksensa julkaistiin Rintama-lehdess\xc3\xa4 ja Kev\xc3\xa4tvy\xc3\xb6ry-vuosikirjassa vuonna 1932. Vuonna 1934 ilmestyi Ven\xc3\xa4j\xc3\xa4n kansalaissotaa k\xc3\xa4sittelev\xc3\xa4 romaani Voittamattomat. Vuonna 1936 Kankaanp\xc3\xa4\xc3\xa4 hyv\xc3\xa4ksyttiin Neuvostoliiton kirjailijaliiton ehdokasj\xc3\xa4seneksi._NEWLINE_Kankaanp\xc3\xa4\xc3\xa4 pid\xc3\xa4tettiin 10. kes\xc3\xa4kuuta 1938 ja ammuttiin syytettyn\xc3\xa4 vakoilusta Suomen hyv\xc3\xa4ksi. Tuomio kumottiin vuonna 1989.'